ai4bharat/Pralekha huggingface dataset:
பிரதமர் அலுவலகம்
18-வது ஆசியான் இந்தியா உச்சி மாநாடு அக்டோபர் 28, 2021 மற்றும் 16-வது கிழக்காசிய உச்சி மாநாடு அக்டோபர் 27, 2021
புருனே சுல்தான் அழைப்பின் பேரில் 2021 அக்டோபர் 28-ம் தேதி காணொலி காட்சி மூலம் நடைபெறும் 18-வது ஆசியான்-இந்தியா உச்சி மாநாட்டில் பிரதமர் திரு நரேந்திர மோடி பங்கேற்கிறார். இந்த உச்சி மாநாட்டில் ஆசியான் நாடுகளைச் சேர்ந்த தலைவர்கள் கலந்து கொள்கின்றனர்.
ஆசியான் – இந்தியா இடையேயான நீடித்த ஒத்துழைப்பு நிலவரம் குறித்து 18-வது ஆசியான் இந்தியா உச்சி மாநாடு ஆய்வு செய்யும் மற்றும் கொவிட்-19, சுகாதாரம், வர்த்தகம், இணைப்பு, கல்வி மற்றும் கலாச்சாரம் ஆகியவை உட்பட முக்கிய துறைகளில் ஏற்பட்டுள்ள முன்னேற்றம் குறித்தும் இந்த மாநாட்டில் ஆய்வு செய்யப்படும். கொவிட் பெருந்தொற்றுக்குப் பிந்தைய பொருளாதார வளர்ச்சி உட்பட பிராந்திய மற்றும் சர்வதேச அளவில் ஏற்பட்டுள்ள முக்கிய முன்னேற்றங்கள் குறித்து ஆய்வு செய்யப்படும். ஆசியான் இந்தியா உச்சி மாநாடுகள் ஆண்டுதோறும் நடைபெறுகின்றன. இந்தியா–ஆசியான் நாடுகளிடையே உயர்நிலை பேச்சுவார்த்தையில் ஈடுபடுவதற்கான வாய்ப்புகளை இந்த மாநாடு வழங்குகிறது. கடந்த ஆண்டு நவம்பர் மாதம் காணொலி காட்சி மூலம் நடந்த 17-வது ஆசியான்-இந்திய உச்சிமாநாட்டில் பிரதமர் பங்கேற்றார். 18-வது ஆசியான்-இந்தியா உச்சிமாநாடு, பிரதமர் கலந்து கொள்ளும் 9-வது ஆசியான்-இந்தியா உச்சிமாநாடு என்பது குறிப்பிடத்தக்கது. ஆசியான்-இந்தியா இடையேயான நீடித்த ஒத்துழைப்பு, பகிரப்பட்ட புவியியல், வரலாறு மற்றும் நாகரீக உறவுகளின் வலுவான அடித்தளத்தின் மீது உள்ளது.
2022-ஆம் ஆண்டு, ஆசியான்–இந்தியா நாடுகளிடையேயான உறவுகளின் 30-ஆம் ஆண்டைக் குறிக்கிறது. இந்தியா மற்றும் ஆசியான் நாடுகளிடையே உச்சிமாநாடு, அமைச்சர்கள் கூட்டம், மூத்த அதிகாரிகள் கூட்டம் என பல பேச்சுவார்த்தை முறைகள் உள்ளன. ஆசியான்–இந்தியா வெளியுறவுத்துறை அமைச்சர்கள் கூட்டம் மற்றும் 2021 ஆகஸ்ட் மாதம் காணொலி காட்சி மூலம் நடந்த கிழக்காசியா உச்சிமாநாட்டின் வெளியுறவுத்துறை அமைச்சர்கள் கூட்டத்திலும், வெளியுறவுத்துறை அமைச்சர் டாக்டர் ஜெய்சங்கர் கலந்து கொண்டார். ஆசியான் பொருளாதார மாநாட்டில் வர்த்தகம் மற்றும் தொழில்துறை இணை அமைச்சர் திருமதி அனுப்பிரியா படேல் கலந்து கொண்டார். அதில் பொருளாதார கூட்டுறவை வலுப்படுத்த அமைச்சர்கள் உறுதி அளித்தனர்.
2021 அக்டோபர் 27-ம் தேதி காணொலி காட்சி மூலம்நடைபெறும் 16-வது கிழக்காசிய உச்சிமாநாட்டிலும் பிரதமர் கலந்து கொள்கிறார். கிழக்காசிய உச்சிமாநாடு, இந்தோ–பசிபிக்கில் முன்னணி தலைவர்கள் தலைமையிலான அமைப்பு. கடந்த 2005-ஆம் ஆண்டு முதல் கிழக்காசியாவின், புவிஅரசியல் உருவாக்கத்தில் இது முக்கிய பங்காற்றியுள்ளது. 10 ஆசியான் நாடுகளைத் தவிர கிழக்காசிய உச்சிமாநாட்டு அமைப்பில் இந்தியா, சீனா, ஜப்பான், தென்கொரியா, ஆஸ்திரேலியா, நியூசிலாந்து, அமெரிக்கா மற்றும் ரஷ்யா ஆகிய நாடுகளும் இடம் பெற்றுள்ளன. கிழக்காசியா உச்சிமாநாட்டில் இந்தியா அடிப்படை உறுப்பினர் நாடாக உள்ளது. கிழக்காசிய உச்சிமாநாட்டை வலுப்படுத்தவும் மற்றும் தற்போதைய சவால்களை திறம்பட சமாளிக்கவும் இந்தியா உறுதியாக உள்ளது.
16-வது கிழக்காசிய உச்சிமாநாட்டில், பிராந்தியம் மற்றும் சர்வதேச நலன் குறித்த விஷயங்கள், கடல்சார் பாதுகாப்பு,கொவிட்-19 ஒத்துழைப்பு ஆகியவை குறித்து தலைவர்கள் ஆலோசிப்பர். மனநலன். சுற்றுலா மூலமான பொருளாதார மீட்பு, இந்தியா ஆதரவுடன் மேற்கொள்ளும் பசுமை மீட்புப் பற்றிய பிரகடனங்களையும் தலைவர்கள் ஏற்றுக் கொள்வார்கள் என எதிர்பார்க்கப்படுகிறது.
------
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பொதுமக்கள் குறைகளை தீர்ப்பதற்கான தொழில்நுட்ப தளங்கள் குறித்த பயிலரங்கம்
பொதுமக்கள் குறைகளை தீர்ப்பதற்கான தொழில்நுட்ப தளங்கள் குறித்த ஒரு நாள் பயிலரங்கத்தை 2021 பிப்ரவரி 18 அன்று நிர்வாக சீர்திருத்தங்கள் மற்றும் பொதுமக்கள் குறைத்தீர்ப்பு துறை நடத்துகிறது.
பொதுமக்களின் குறைகளை தீர்ப்பதற்காக பல்வேறு தொழில்நுட்ப தளங்களை மாநிலங்கள் பயன்படுத்துவதாகவும், இவற்றை செயல்படுத்துவதில் பல்வேறு சிறப்பான நடைமுறைகள் நாடு முழுவதும் உருவாகியுள்ளதாகவும் தெரியவந்துள்ளது.
எனவே, அமைச்சரவை செயலாளரின் அறிவுறுத்தலுக்கேற்ப, பொதுமக்களின் குறைகளை தீர்ப்பதற்கான பல்வேறு தொழில்நுட்ப தளங்கள் குறித்த அறிவுசார் தகவல்களை பகிர்ந்து கொள்வதற்காக இந்த தேசிய பயிலரங்கத்தை நிர்வாக சீர்திருத்தங்கள் மற்றும் பொதுமக்கள் குறைத்தீர்ப்பு துறை நடத்துகிறது.
வடக்கு, தெற்கு, மேற்கு மற்றும் கிழக்கு மாநிலங்களில் இருந்து மாவட்ட அளவிலான சிறந்த தொழில்நுட்ப நடைமுறைகள் அடையாளம் காணப்பட்டுள்ளன.
இதற்கேற்றவாறு, இந்திய அரசின் அமைச்சரவை முன்னாள் செயலாளர் திரு. அஜித் சேத், பணியாளர் மற்றும் பயிற்சித் துறையின் முன்னாள் செயலாளர் டாக்டர் சி. சந்திரமவுலி, அமைச்சரவை செயலகத்தின் முன்னாள் செயலாளர் திருமிகு. கவுரி குமார் மற்றும் இந்திய அரசின் முன்னாள் தலைமை தகவல் ஆணையர் திரு. பிமல் ஜுல்கா ஆகியோரின் தலைமையில் நான்கு தொழில்நுட்ப அமர்வுகள் நடைபெறும்.
மத்திய பணியாளர் மற்றும் பொதுமக்கள் குறைகள் துறை இணை அமைச்சர் டாக்டர் ஜிதேந்திர சிங் சிறப்பு விருந்தினராக இப்பயிலரங்கத்தில் பங்கேற்பார்.
------
(Visitor Counter : 91
பிரதமர் அலுவலகம்
திரு.எஃப்சி கோலி மறைவுக்கு பிரதமர் இரங்கல்
பிரதமர் திரு.நரேந்திர மோடி, திரு.எஃப்சி கோலி மறைவுக்கு ஆழ்ந்த இரங்கல் தெரிவித்துள்ளார்.
திரு.மோடி பகிர்ந்துள்ள டுவிட்டர் பதிவில், “தகவல் தொழில்நுட்ப உலகத்திற்கு அவர் ஆற்றிய முன்னோடிப் பங்களிப்புக்காக திரு.எஃப்சி கோலி அவர்கள் எப்பொழுதும் நினைவு கூரப்படுவார். தொழில்நுட்பத் துறையில், புத்தாக்கமும், உன்னதத்தன்மையும் நிறைந்த நிறுவன கலாச்சாரத்தை உருவாக்குவதில் அவர் முன்னணி வகித்தார். அவரது மறைவால் வாடுகிறேன். அவரது குடும்பத்தினருக்கும், நண்பர்களுக்கும் எனது இரங்கல்கள்” என்று கூறியுள்ளார்.
வணிகம் மற்றும் தொழில்துறை அமைச்சகம்
கோதுமை ஏற்றுமதி பதிவு செயல்பாட்டில் விதிமுறைகளை கண்டிப்பாக கடைப்பிடிப்பதை உறுதி செய்ய அனைத்து ஆவணங்களையும் நேரடியாக சரி பார்க்க வேண்டும் - அரசு உத்தரவு
வெளிநாட்டு வர்த்தக இயக்குநரகம் பதிவுச் சான்றிதழ்களை வழங்குவதற்கு முன்பாக, கோதுமை ஏற்றுமதி செய்வோரின் அனைத்து ஆவணங்களையும் நேரடியாக சரி பார்க்க வேண்டும் என பிராந்திய அதிகாரிகளுக்கு மத்திய அரசு உத்தரவிட்டுள்ளது. ஏற்றுமதியாளர்களுக்கு, முறையற்ற ஆவணங்களின் அடிப்படையில் பதிவுச்சான்றிதழ் வழங்கப்படாமல் இருப்பதை உறுதி செய்யும்படி உத்தரவு பிறப்பிக்கப்பட்டுள்ளது.
முறைகேடுகளை தவிர்ப்பதற்காக, ஏற்கனவே அங்கீகரிக்கப்பட்ட அல்லது பயன்பாட்டில் உள்ள கடன் உத்தரவாத கடிதங்களை பிராந்திய அதிகாரிகள் நேரடியாக கண்காணிப்பார்கள் என்றும், தேவைப்படும் இடங்களில் இவ்வாறு கண்காணிப்பதற்கு தொழில்முறை கண்காணிப்பாளரின் உதவியை பெறலாம் என்றும் அரசு தெரிவித்துள்ளது.
இந்தியாவின் ஒட்டுமொத்த உணவுப் பாதுகாப்பை நிர்வகிப்பதற்காகவும், உலக சந்தையில் கோதுமைக்கு ஏற்பட்ட திடீர் மாற்றங்கள் காரணமாக பாதிக்கப்பட்ட, பாதிக்கப்படக் கூடிய அண்டை நாடுகளின் தேவைகளை ஆதரிப்பதற்காகவும், முன்னதாக 2022 மே 13-ம் தேதி கோதுமை ஏற்றுமதியை மத்திய அரசு கட்டுப்படுத்தியதால், கோதுமை பொருட்கள் விநியோகம் பாதிக்கப்பட்டது.
கப்பல் போக்குவரத்து அமைச்சகம்
குஜராத் மாநிலம், கண்ட்லாவில் உள்ள தீன்தயாள் துறைமுகத்தில் ரூ.270 கோடி மதிப்பிலான திட்டங்களுக்கு திரு சர்பானந்த சோனாவால் அடிக்கல் நாட்டி முடிவுற்ற திட்டங்களை தொடங்கி வைத்தார்
குஜராத் மாநிலம், கண்ட்லாவில் உள்ள தீன்தயாள் துறைமுகத்தில் ரூ.270 கோடி மதிப்பிலான திட்டங்களுக்கு மத்திய கப்பல், துறைமுகம் மற்றும் நீர்வழிப் போக்குவரத்துத் துறை அமைச்சர் திரு சர்பானந்த சோனாவால் அடிக்கல் நாட்டி முடிவுற்றத் திட்டங்களை தொடங்கி வைத்தார். ரூ.73.92 கோடி மதிப்பில் கட்டப்பட்டுள்ள எண்ணெய் இறங்கு தளத்தை அமைச்சர் திறந்து வைத்தார். 110 மீட்டர் நீளத்திலும், 12.40 மீட்டர் அகலத்திலும், டி வடிவத்தில் கட்டபட்டுள்ள எண்ணெய் இறங்கு தளம் மூலம் ஆயிரத்துக்கும் மேற்பட்டவர்களுக்கு மறைமுகமாகவும், சுமார் 250 பேருக்கு நேரடியாகவும், கட்டுமானத்தின் போது, வேலைவாய்ப்புக் கிடைத்தது. இந்நிகழ்ச்சியில் பேசிய திரு சர்பானந்த சோனாவால், சரக்குகளைக் கையாள்வதில் நாட்டில் முதன்மையான துறைமுகமாக தீன் தயாள் துறைமுகம் திகழ்வதாக கூறினார்.
பிரதமர் அலுவலகம்
குடியரசுத்தலைவருடன் பிரதமர் சந்திப்பு
குடியரசுத்தலைவர் திருமதி திரௌபதி முர்முவை. குடியரசுத்தலைவர் மாளிகையில் இன்று பிரதமர் திரு நரேந்திர மோடி சந்தித்தார்.
இதுகுறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது;
“இன்று குடியரசுத்தலைவர் அவர்களை சந்தித்தேன்”
பிரதமர் அலுவலகம்
வால்மீகி ஜெயந்தியை முன்னிட்டு மகரிஷி வால்மீகிக்கு பிரதமர் மரியாதை செலுத்தினார்
வால்மீகி ஜெயந்தியை முன்னிட்டு மகரிஷி வால்மீகிக்கு பிரதமர் திரு.நரேந்திர மோடி மரியாதை செலுத்தினார்.
அவர் வெளியிட்டுள்ள சுட்டுரைச் செய்தியில்;
“வால்மீகி ஜெயந்தி நன்னாளில் மகரிஷி வால்மீகிக்கு எனது மரியாதையை செலுத்துகிறேன். நமது வளமான பாரம்பரியம் மற்றும் ஒளிமயமான கலாச்சாரத்தை மேம்படுத்துவதற்கான அவரது பங்களிப்பை நாம் நினைவு கூர்வோம். சமூக அதிகாரமளித்தலுக்கான அவரது முயற்சிகள் நமக்கு எப்போதும் ஊக்கமளிக்கும்” என்று தெரிவித்துள்ளார்.
இளைஞர் நலன் மற்றும் விளையாட்டு அமைச்சகம்
7 மாநிலங்கள் மற்றும் இரண்டு யூனியன் பிரதேசங்களில் உள்ள விளையாட்டு மையங்கள், கேலோ இந்தியா மாநில சிறப்பு மையமாக தரம் உயர்த்தப்படுகின்றன
நாட்டிலுள்ள மேலும் 7 மாநிலங்கள் மற்றும் இரண்டு யூனியன் பிரதேசங்களின் விளையாட்டு மையங்களை, கேலோ இந்தியா மாநில சிறப்பு மையமாக தரம் உயர்த்த விளையாட்டு அமைச்சகம் முடிவு செய்துள்ளது. இதன்படி ஆந்திரப் பிரதேசம், சட்டிஸ்கர், சண்டிகர், கோவா, ஹரியானா, இமாச்சலப் பிரதேசம், புதுச்சேரி, திரிபுரா மற்றும் ஜம்மு காஷ்மீரில் உள்ள விளையாட்டு மையங்கள் தரம் உயர்த்தப்படுகின்றன.
இந்த முடிவு குறித்து பேசிய மத்திய விளையாட்டு மற்றும் இளைஞர் நலத்துறை அமைச்சர் திரு கிரன் ரிஜிஜு, ஒரே சமயத்தில் விளையாட்டு மையங்களின் அடிமட்ட உள் கட்டமைப்புகளை மேம்படுத்தவும், சிறப்பு மையங்களுக்குத் தேவையான வசதிகளை வழங்கவும் அரசு முயற்சிகள் எடுத்து வருவதாகக் கூறினார். ஒலிம்பிக் போட்டிகளில் இந்தியாவின் கனவை நனவாக்கும் வகையில் உலகத் தரம் வாய்ந்த பயிற்சிகளும் வசதிகளும் கேலோ இந்தியா மாநில சிறப்பு மையத்தில் அளிக்கப்படும் என்று அவர் மேலும் தெரிவித்தார்.
இந்த ஆண்டின் துவக்கத்தில் விளையாட்டு அமைச்சகம் 14 விளையாட்டு மையங்களை தரம் உயர்த்தி அறிவித்திருந்தது. இப்போது கூடுதலாக 9 மையங்கள் சேர்க்கப்பட்டிருப்பதுடன், மொத்தம் 23 மாநிலங்கள் மற்றும் யூனியன் பிரதேசங்களில் உள்ள 24 விளையாட்டு மையங்கள் தரம் உயர்த்தப்பட இருக்கின்றன.
புதுச்சேரியின் உப்பளத்தில் உள்ள ராஜீவ் காந்தி விளையாட்டுப் பள்ளி, ஆந்திரப் பிரதேசத்தின் கடப்பாவில் உள்ள டாக்டர் ஒய் எஸ் ஆர் விளையாட்டுப் பள்ளி உள்ளிட்ட 9 விளையாட்டு மையங்கள் இன்றைய அறிவிப்பில் இடம் பெற்றிருக்கின்றன.
கேலோ இந்தியா மாநில சிறப்பு மையமாக தரம் உயர்த்தப்பட்டுள்ள மையங்கள் செயல்பட்டு வரும்
மாநிலங்கள்: அசாம், மகாராஷ்டிரா, மத்திய பிரதேசம், மேகாலயா, சிக்கிம், கர்நாடகா, ஒடிசா, கேரளா, தெலங்கானா, அருணாச்சலப் பிரதேசம், மணிப்பூர், மிசோரம், நாகாலாந்து, ஆந்திரப் பிரதேசம், சட்டிஸ்கர், சண்டிகர், கோவா, ஹரியானா, இமாச்சலப் பிரதேசம் மற்றும் திரிபுரா யூனியன் பிரதேசங்கள்: தாத்ரா நாகர் ஹவேலி, டாமன் டையூ புதுச்சேரி மற்றும் ஜம்மு காஷ்மீர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1665434
நிதி அமைச்சகம்
2022 ஜனவரி - மார்ச் காலாண்டுக்கான பொதுக்கடன் மேலாண்மை அறிக்கை
மத்திய நிதி அமைச்சக பொருளாதார விவகாரங்களுக்கான துறையின் கீழுள்ள பொதுக்கடன் மேலாண்மைப் பிரிவு, பட்ஜெட் பிரிவு இணைந்து, 2010 ஏப்ரல் - 2011 ஜூன்  முதல், பொதுக்கடன் மேலாண்மை அறிக்கையை வெளியிட்டு வருகிறது. தற்போது, ஜனவரி-மார்ச் காலாண்டின்  அறிக்கை வெளியிடப்பட்டுள்ளது.
2022-ம் நிதியாண்டில், 4-வது காலாண்டின்போது, மத்திய அரசு பங்கு பத்திரங்கள் மூலம் ரூ.1,37,025 கோடி பணத்தை திரட்டியது. இது, 2021 நிதியாண்டின் 4-வது காலாண்டில், ரூ.3,30,340 கோடியாக இருந்தது. அதேசமயம், ரூ.49,721.87 கோடியை திருப்பி செலுத்தியது. 2022-வது நிதியாண்டின், 3-ம் காலாண்டில் 6.63 சதவீதமாக இருந்த நிலையில், 4-ம் காலாண்டில் 6.66 சதவீதமாக கடின நிலையில் இருந்தது. புதிதாக வெளியிடப்பட்ட பங்கு பத்திரங்களின் சராசரியான முதிர்வு, 2022 நிதியாண்டு, 3-ம் காலாண்டில் 16.88 என்ற அளவில் இருந்தது. இது 2022-ம் நிதியாண்டு. 4-வது காலாண்டில், 56 என்ற அளவில் அதிகரித்திருந்தது. மத்திய அரசு பண மேலாண்மை மசோதாக்கள் மூலம் 2022 ஜனவரி-மார்ச் வரை எந்த தொகையையும் திரட்டவில்லை. இந்திய ரிசர்வ் வங்கி, காலாண்டில், அரசாங்கப் பத்திரங்களுக்கான திறந்த சந்தை நடவடிக்கைகளை மேற்கொள்ளவில்லை. பணப்புழக்கத்தை சரி செய்யும் வசதியின் கீழ், இந்திய ரிசர்வ் வங்கியின் தினசரி நிகர பணப்புழக்கம், விளிம்புநிலை வசதி மற்றும் பணப்புழக்க வசதி ஆகியவை, காலாண்டில் ரூ.6,44,100.99 கோடியாக இருந்தது. மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1838185
பிரதமர் அலுவலகம்
தஜிகிஸ்தானில் துஷான்பே நகரில் எஸ்சிஓ அமைப்பு தலைவர்களின் 21வது கூட்டம்
ஷாங்காய் ஒத்துழைப்பு அமைப்பு , அமைப்பில் உள்ள நாடுகளின் தலைவர்கள் கலந்து கொள்ளும் 21வது கூட்டம், தஜிகிஸ்தானின் துஷான்பே நகரில், செப்டம்பர் 17ம் தேதி நேரடியாகவும், காணொலி முறையிலும் நடக்கிறது.
இந்த கூட்டத்துக்கு தஜிகிஸ்தான் அதிபர் மேதகு எமோமலி ரகுமான் தலைமை தாங்குகிறார். இதில் இந்திய குழுவுக்கு பிரதமர் திரு நரேந்திர மோடி தலைமை தாங்கி, கூட்டத்தில் காணொலி காட்சி மூலம் உரையாற்றுகிறார். துஷான்பே நகரில் நடைபெறும் கூட்டத்தில், இந்தியா சார்பில் வெளியுறவுத்துறை அமைச்சர் டாக்டர் எஸ்.ஜெய்சங்கர் பங்கேற்பார்.
எஸ்சிஓ உச்சிமாநாட்டில், எஸ்சிஓ அமைப்பில் உள்ள உறுப்பு நாடுகளின் தலைவர்கள், பார்வையாளர்களாக இருக்கும் நாடுகள், எஸ்சிஓ அமைப்பின் பொதுச் செயலாளர், எஸ்சிஓ பிராந்திய தீவிரவாத தடுப்பு அமைப்பின் இயக்குனர், துர்க்மெனிஸ்தான் அதிபர் மற்றும் இதர விருந்தினர்கள் கலந்து கொள்கின்றனர்.
இது நேரடியாகவும், காணொலி முறையிலும் நடைபெறும் முதல் எஸ்சிஓ உச்சிமாநாடு மற்றும் எஸ்சிஓ அமைப்பின் முழு அளவிலான உறுப்பினராக இந்தியா பங்கேற்கும் 4வது உச்சிமாநாடு. எஸ்சிஓ அமைப்பின் 20வது ஆண்டு விழாவில், இந்த கூட்டம் நடைபெறுவது முக்கியத்துவம் பெறுகிறது. இந்த உச்சிமாநாட்டில், கடந்த 20 ஆண்டுகளில், எஸ்சிஓ அமைப்பின் செயல்பாடுகள், எதிர்கால ஒத்துழைப்பின் நிலை மற்றும் வாய்ப்புகளை தலைவர்கள் ஆய்வு செய்வர் என எதிர்பார்க்கப்படுகிறது. பிராந்திய மற்றும் சர்வதேச முக்கியத்துவம் வாய்ந்த விஷயங்களும் விவாதிக்கப்படும் என்று எதிர்பார்க்கப்படுகிறது.
-----
(
வடகிழக்குப் பகுதி வளர்ச்சி அமைச்சகம்
வடகிழக்குப் பிராந்திய வளர்ச்சி அமைச்சகத்தில் அரசியலமைப்பு தினக் கொண்டாட்டம்
அரசியலமைப்பு தினத்தை முன்னிட்டு, மத்திய வடகிழக்குப் பிராந்திய வளர்ச்சி அமைச்சகத்தின் அனைத்து அலுவலர்கள் மற்றும் பணியாளர்களும், குடியரசுத் தலைவர் திரு ராம் நாத் கோவிந்தின் அரசியல் சாசன முன்னுரையை வாசிக்கும் நிகழ்ச்சியில் பங்கேற்றனர்.
"பட்டியல் பழங்குடியினருக்கான அரசியலைமைப்பின் பாதுகாப்பு" என்ற தலைப்பிலான இணைய கருத்தரங்கும் நடைபெற்றது. மக்களவை செயலகத்தின் இணை செயலாளர்  திரு ரவீந்திர காரிமெல்லா தலைமை உரையாளராக பங்கேற்றார்.
வடகிழக்குப் பிராந்திய வளர்ச்சி அமைச்சகம் மற்றும் அதன் அமைப்பின் அனைத்து அலுவலர்களும் இணைய கருத்தரங்கில் பங்கேற்றனர். விவாதத்தின் போது, வடகிழக்கு சபையின் செயலாளரான திரு கே மோசஸ் சலாய், பின்தங்கிய பகுதிகள், சமுதாயத்தின் பின்தங்கிய பிரிவினர் மற்றும் வடகிழக்கு மாநிலங்களின் வளர்ந்து வரும் முன்னுரிமை துறைகள் ஆகியவற்றின் முன்னேற்றத்திற்காக வடகிழக்கு பிராந்திய வளர்ச்சி அமைச்சகம் பணியாற்றி வருவதாகக் கூறினார்.
இந்திய அரசியலமைப்பின் அடிப்படை அம்சங்கள் குறித்த  சுவரொட்டிகள் மற்றும் வரைபடங்கள் ஆகியவை, வடகிழக்கு பிராந்திய வளர்ச்சி அமைச்சக வளாகத்தில் அனைவரும் காணும் வகையில் வைக்கப்பட்டன.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1676060
-----
(Visitor Counter : 113
பாதுகாப்பு அமைச்சகம்
விமானப்படையின் விமானியான குரூப் கேப்டன் பெர்மிந்தர் அண்டிலுக்கு ஷௌரிய சக்ரா விருதை வழங்கினார் குடியரசுத் தலைவர்
இந்திய விமானப்படையின் விமானியான குரூப் கேப்டன் பெர்மிந்தர் அண்டில், 2020 ஜனவரி முதல் எஸ்யு-30 ரக விமானத்தில் கமாண்டிங் அதிகாரியாகப் பணியாற்றுகிறார். 2020 செப்டம்பர் 21 அன்று திடீரென எஸ்யு-30 ரக விமானத்தில் அதிர்வுகள் ஏற்பட்டு விமானம் கட்டுப்பாட்டை இழக்க நேரிட்டது. நிலைமையை உணர்ந்து விமானத்தை கட்டுப்பாட்டுக்குள் கொண்டுவரும் முயற்சியுடன் அசம்பாவிதம் ஏதும் நடைபெற்றால், பொதுமக்கள் அல்லது சொத்துக்கள் பாதிக்கப்படுவதை தடுப்பதற்காக, குரூப் கேப்டன் பெர்மிந்தர் அண்டில், மக்கள் நடமாட்டம் அதிகமுள்ள பகுதிகளுக்கு அப்பால் விமானத்தை இயக்கினார். அவரது துல்லியமான கணிப்பு, திறமையான விமான ஓட்டும் திறன் மற்றும் சீரிய அறிவால், அதிர்வுகள் குறைந்து விமானம் பாதுகாப்பாக தரையிறங்கியது. அவரது போற்றத்தக்க செயலால் 100 கோடி ரூபாய் மதிப்புமிக்க தேசிய சொத்தும், உயிர்களும் பாதுகாக்கப்பட்டன.
அவரது வீரதீர செயல், தலைசிறந்த தொழில்சார் நிபுணத்துவம் மற்றும் வான் பாதுகாப்பில் சீரிய பங்களிப்பிற்காக குரூப் கேப்டன் பெர்மிந்தர் அண்டிலுக்கு ஷௌரிய சக்ரா விருது வழங்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1745959
-----
(Visitor Counter : 169
பிரதமர் அலுவலகம்
விஸ்வகர்மா ஜெயந்தியை முன்னிட்டு பகவான் விஸ்வகர்மாவுக்கு பிரதமர் மரியாதை
விஸ்வகர்மா ஜெயந்தியை முன்னிட்டு பகவான் விஸ்வகர்மாவுக்கு பிரதமர் திரு. நரேந்திர மோடி மரியாதை செலுத்தினார்.
எக்ஸ் சமூக ஊடக பதிவில் இதுகுறித்து பிரதமர் கூறியிருப்பதாவது;
"பகவான் விஸ்வகர்மாவுக்கு ஒரு மரியாதை. அவரது ஆசீர்வாதங்கள் அர்ப்பணிப்பு மற்றும் திறமையுடன் உலகை புதுமைப்படுத்தவும் வடிவமைக்கவும் நம் அனைவருக்கும் ஊக்கமளிக்கட்டும்’’.
உள்துறை அமைச்சகம்
காவல் துறை ஆராய்ச்சி மற்றும் மேம்பாட்டுப் பணியகம்  தனது பொன்விழா ஆண்டுவிழாவை இன்று கொண்டாடுகிறது
காவல் துறை ஆராய்ச்சி மற்றும் மேம்பாட்டுப் பணியகம்  தனது பொன்விழா ஆண்டு விழாவை இன்று கொண்டாடுகிறது. இதனைக் கொண்டாட இணையம் மூலம் காணொளி நிகழ்ச்சி ஒன்று ஏற்பாடு செய்யப்பட்டிருந்தது. புதுதில்லியில் நடைபெற்ற விழாவில் மத்திய உள்துறை இணை அமைச்சர் திரு. ஜி.கிஷன் ரெட்டி முக்கிய விருந்தினராகக் கலந்து கொண்டார்.
பிபிஆர்&டி பொன்விழா கொண்டாடுவதை அடுத்து பிரதமர் திரு. நரேந்திர மோடி தனது வாழ்த்துக்களைத் தெரிவித்துள்ளார். “கடந்த 50 ஆண்டுகளில், பிபிஆர்&டி சிறிதளவும் தவறாமல் நமது தேச சேவையில் உறுதியுடன் பணியாற்றி வருகிறது. சமூகத்தின் அனைத்து பிரிவுகளிடையேயும் பாதுகாப்பு உணர்வைத் தூண்டும் நவீன, பயனுள்ள மற்றும் உணர்திறன் வாய்ந்த பாதுகாப்புக் கட்டமைப்பை அமைக்க வேண்டும் என்ற உறுதிப்பாட்டிற்கே நாங்கள் முக்கியத்துவம் அளித்துவருகிறோம்.” என்று பிரதமர் தனது வாழ்த்துச் செய்தியில் கூறியுள்ளார்.
மத்திய உள்துறை அமைச்சர் திரு. அமித் ஷா பிபிஆர்&டி பொன்விழாவிற்கு வாழ்த்து தெரிவித்துள்ளார். “இன்று பொன்விழா கொண்டாடும் காவல்துறை ஆராய்ச்சி மற்றும் மேம்பாட்டுப் பணியகத்திற்கு எனது வாழ்த்துக்கள். ஆராய்ச்சி மற்றும் மேம்பாடு மூலம் இந்தியாவின் உள்நாட்டுப் பாதுகாப்பை வலுப்படுத்துவதில் பிபிஆர்&டி முக்கியமான பங்கு வகித்துள்ளது. நாட்டில் மேலும் வலிமையான மற்றும் நவீன காவல்துறை அமைப்பினை ஏற்படுத்துவதற்கான பிபிஆர்&டி-இன் தொடர் தேடலுக்கு நான் மரியாதை செலுத்துகிறேன்.” என்று கூறியுள்ளார்.
இந்த நிகழ்ச்சியில் உரையாற்றிய மத்திய உள்துறை இணை அமைச்சர் திரு. ஜி. கிஷன் ரெட்டி, புதிய சிந்தனை மற்றும் வளர்ந்து வரும் தொழில்நுட்பங்கள் மற்றும் தேசத்தின் பாதுகாப்பிற்கு காவல் துறையினரைத் திறனுள்ளவர்களாக மாற்றுவது ஆகியவை ஒரு புதிய இந்தியாவிற்கும், ஆத்மனிர்பர் திட்டத்திற்கும் முக்கிய அம்சமாகும் என்று கூறினார். நிமிடத்திற்கு நிமிடம் மாற்றங்கள் நிகழும் காலத்தின் வேகத்தை ஈடு செய்ய நாட்டில் சட்டம் ஒழுங்கு உள்கட்டமைப்பை விரைவுபடுத்த வேண்டிய அவசியம் உள்ளது, ஆராய்ச்சி மற்றும் மேம்பாடு இல்லாமல் இதை அடைய முடியாது என்று அவர் கூறினார்.
சிறப்பு சேவைகள் மற்றும் கட்டுரைகள்
சென்னை விமான நிலைய சுங்கத்துறையினரால் ரூ.1.10 கோடி மதிப்புள்ள 2.272 கிலோ கிராம் தங்கம் பறிமுதல் செய்யப்பட்டது
உளவுத் தகவல் அடிப்படையில் சென்னை விமான நிலைய சுங்கத்துறையினர் இன்று  துபாயிலிருந்து வந்த விமானப்பயணி ஒருவரை இடைமறித்து விசாரணை நடத்தினர். இவர் தமது உடலில் தங்கப்பசையை மறைத்து கடத்தி வந்தது ஆய்வின் போது கண்டறியப்பட்டது. இதைத் தொடர்ந்து ரூ.37.56 லட்சம் மதிப்புள்ள 770 கிராம் 24 கேரட் சுத்தத் தங்கம் பறிமுதல் செய்யப்பட்டது.
இதே போல், துபாயிலிருந்து வந்த மற்றொரு விமானத்தில் 2 பயணிகளிடம் விசாரணை மேற்கொண்ட போது 2 பொட்டலங்களில் தங்கப் பசையை வைத்து தங்களின் உடலில் மறைத்து கடத்த முயற்சி செய்தது கண்டறியப்பட்டது. இவர்களிடமிருந்து ரூ.73.28 லட்சம் மதிப்புள்ள 1,502 கிராம் 24 கேரட் சுத்தத் தங்கம் பறிமுதல் செய்யப்பட்டது.
மேலும் நேற்று  கொழும்பு செல்லவிருந்த விமான பயணி ஒருவரை இடைமறித்து சோதனை செய்தபோது, ரூ.15.92லட்சம் மதிப்புள்ள வெளிநாட்டு பண நோட்டுகளை மறைத்து எடுத்துச் சென்றது கண்டுபிடிக்கப்பட்டு பறிமுதல் செய்யப்பட்டது.
சென்னை சர்வதேச விமான நிலைய சுங்கத்துறை கூடுதல் ஆணையர் திரு கே பி ஜெயகர் வெளியிட்ட செய்திக் குறிப்பில் இந்தத் தகவல் தெரிவிக்கப்பட்டுள்ளது.
------
AP/SMB/KPG/PK
(Visitor Counter : 61
மத்திய அமைச்சரவை
தற்போதுள்ள 103 மருந்துகளின் பட்டியலில் ஆல்கஹால் கலந்த கைகழுவும் கிருமி நாசினி யை ஏற்றுக்கொள்வதோடு, பொதுத்துறையில் உள்ள மருந்து நிறுவனங்களை மூடுவது / பங்குகள் விற்பனை வரை நடப்பில் உள்ள விதிமுறைகள் மற்றும் நிபந்தனைகளுடன் மருந்துப் பொருட்கள் கொள்முதல் கொள்கையை நீடிக்க / புதுப்பிக்க மத்திய அமைச்சரவை ஒப்புதல் அளித்துள்ளது
பிரதமர் திரு. நரேந்திர மோதி தலைமையில் நடைபெற்ற மத்திய அமைச்சரவைக் கூட்டத்தில், மத்திய பொதுத்துறை மருந்து உற்பத்தி நிறுவனங்களை மூடுவது / பங்குகளை விற்பது வரை மருந்துகள் கொள்முதல் கொள்கையை நீடிக்க / புதுப்பிக்க ஒப்புதல் வழங்கப்பட்டுள்ளது.
முக்கியமான தாக்கம் :
இந்தக் கொள்கையை நீடிப்பது / புதுப்பிப்பது மத்திய பொதுத்துறை மருந்து நிறுவனங்களில் தற்போதுள்ள வசதிகளை அதிகபட்சம் பயன்படுத்துவதற்கும், ஊழியர்களுக்கு ஊதியம் வழங்க வருவாயை ஈட்டுவதற்கும் விலை உயர்ந்த, நவீன எந்திரங்களை இயங்கும் நிலையில் வைத்திருக்கவும் உதவும். எந்திரங்களை இவ்வாறு பராமரிப்பது பொதுத்துறை மருந்து நிறுவனங்களை மூடும்போது அல்லது அவற்றின் பங்குகளை விற்கும்போது அதிக வருவாய் கிடைக்க உதவும்.
பின்னணி :
பொதுத்துறையில் உள்ள ஐடிபிஎல்,
ஆர்டிபில் ஆகியவற்றை மூடவும் எச்ஏஎல், பிசிடிஎல் ஆகியவற்றின் பங்குகளை விற்கவும் 28.12.2016 அன்று மத்திய அமைச்சரவை முடிவு செய்தது. பின்னர், 17.07.2019 அன்று நடைபெற்ற அமைச்சரவைக் கூட்டத்தில் இந்த முடிவு திருத்தப்பட்டது. இதன்படி, 14.06.2018 தேதியிட்ட பொதுத்துறை நிறுவனங்களுக்கான துறையின் திருத்தப்பட்ட வழிகாட்டு நெறிமுறைகளின்படி உபரியாக உள்ள நிலத்தை விற்பதற்கு அனுமதி வழங்கப்பட்டது.
இந்நிலையில், மத்திய பொதுத்துறை மருந்து நிறுவனங்களை மூடும் வரை / பங்குகள் விற்பனை வரை கொள்முதல் கொள்கையை நீடிக்க மத்திய அமைச்சரவை முடிவு செய்துள்ளது.
பிரதமர் அலுவலகம்
துறவி கபீர் நகரில் மகாதுறவியும், கவிஞருமான கபீருக்கு பிரதமர் புகழஞ்சலி செலுத்தினார்
உத்திரபிரதேச மாநிலம், துறவி கபீர்நகர் மாவட்டத்தில் உள்ள மகருக்கு பிரதமர் திரு. நரேந்திர மோடி இன்று  பயணம் மேற்கொண்டார்.
மகாதுறவியும், கவிஞருமான கபீரின் 500-வது நினைவு நாளையொட்டி, துறவி கபீர் சமாதியில் அவர் மலரஞ்சலி செலுத்தினார். துறவி கபீரின் கல்லறைமீது அவர் மலர்ப் போர்வையையும் போர்த்தினார். துறவி கபீரின் குகைக்கு சென்றிருந்த அவர், மகாதுறவியின் போதனைகளுக்கும், சிந்தனைகளுக்கும் முக்கியத்துவம் அளிக்கும் துறவி கபீர் கல்விக் கழகத்திற்கு அடிக்கல் நாட்டுவதன் அடையாளமாக கல்வெட்டு ஒன்றை திறந்து வைத்தார்.
பொதுக்கூட்டம் ஒன்றில் உரையாற்றிய பிரதமர், துறவி கபீர், குருநானக், பாபா கோரக்நாத் ஆகியோர் ஆன்மிக விவாதத்தில் ஈடுபட்டிருந்த புனித மகருக்கு வருகை தந்து, மகா துறவி கபீருக்கு அஞ்சலி செலுத்தியதன் மூலம், பல ஆண்டுகளாக தாம் கொண்டிருந்த விருப்பம் நிறைவேறியிருக்கிறது என்றார்.
ரூ.24 கோடி செலவில் கட்டப்படவுள்ள துறவி கபீர் கல்விக் கழகம், துறவி கபீரின் பாரம்பரியத்தை பாதுகாக்கும் அமைப்பாக உருவாகும் என்றும், அதேபோல், உத்தரபிரதேசத்தின் பிராந்திய மொழிகளையும், நாட்டுப்புறக் கலைகளையும் பாதுகாக்கும் என்றும் பிரதமர் தெரிவித்தார்.
இந்திய ஆன்ம சாரத்தின் பிரதிநிதியாக துறவி கபீர் விளங்கியதாக பிரதமர் தெரிவித்தார். துறவி கபீர் சாதித் தடைகளை தகர்த்தார் என்றும், இந்தியக் கிராமப்புறங்களில் வாழும் சாமானிய மக்களின் மொழியில் பேசினார் என்றும் திரு. நரேந்திர மோடி மேலும் கூறினார்.
இந்தியாவின் பல்வேறு பகுதிகளில் அவ்வப்போது துறவிகள் உருவாகி, சமூகத் தீமைகளை விட்டொழிக்க சமுதாயத்திற்கு வழிகாட்டினார்கள் என்றும் பிரதமர் கூறினார். பல தருணங்களில் இந்தியாவின் பல்வேறு பகுதிகளில் உருவான இதுபோன்ற துறவிகளின் பெயர்களை குறிப்பிட்டுப் பேசிய பிரதமர், அரசியலமைப்புச் சட்டத்தின் மூலம், இந்தியக் குடிமக்கள் ஒவ்வொருவருக்கும் சமத்துவத்தை உறுதிப்படுத்தியவர் பாபாசாஹேப் அம்பேத்கர் என்றார்.
அரசியல் சந்தர்ப்பவாதத்திற்கு எதிராக கடுமையாக கருத்து தெரிவித்த பிரதமர், மக்களின் உணர்வுகளையும், துயரங்களையும் புரிந்து கொள்கின்ற சிறந்த ஆட்சியாளர்கள் பற்றி துறவி கபீரின் சிந்தனைகள் தெரிவிப்பதை நினைவு கூர்ந்தார். மக்களிடையே பாகுபாட்டை ஏற்படுத்துகின்ற அனைத்து சமூகக் கட்டமைப்புகளையும் துறவி கபீர் விமர்சனம் செய்ததாக அவர் கூறினார். இந்தப் பின்னணியில், சமூகத்தின் ஏழை எளிய, ஒடுக்கப்பட்ட மக்கள் பிரிவினருக்கு அதிகாரமளிக்க ஜன்தன், உஜ்வாலா திட்டங்கள், காப்பீட்டுத் திட்டங்கள், கழிப்பறை கட்டுமானம், பயனாளிகளுக்கு நேரடி பணப் பரிமாற்றம் போன்ற மத்திய அரசின் பல்வேறு திட்டங்களை பிரதமர் எடுத்துரைத்தார். சாலைகள், ரயில் பாதைகள், கண்ணாடி இழை தகவல் தொடர்புகள் போன்ற பல்வேறு அடிப்படைக் கட்டமைப்பு வசதிகள் அதிகரித்திருப்பதையும் அவர் சுட்டிக்காட்டினார். வளர்ச்சியின் பயன்களை இந்தியாவில் அனைத்துப் பகுதிகளில் உள்ளவர்களும் பெறுவதை உறுதிசெய்ய மத்திய அரசு பாடுபட்டு வருகிறது என்றும் அவர் கூறினார்.
புதிய இந்தியா என்ற தொலைநோக்கு திட்டத்திற்கு நல்லதொரு வடிவம் கொடுக்க துறவி கபீரின் போதனைகள் நமக்கு உதவும் என்று அவர் நமபிக்கை தெரிவித்தார்.
------
(Visitor Counter : 188